<classify> WAZIRI wa Kilimo, Japhet Hasunga amesema hali ya upatikanaji wa sukari nchini ni nzuri kwa kuwa mpaka sasa kuna ziada ya kutosha ya bidhaa hiyo.Hasunga alisema ziada iliyopo inayofikia tani 129,228 na iko katika maghala ya kuhifadhia sukari nchini pamoja na kwa wafanyabiashara. Alibainisha hayo jana baada ya gazeti hili kutaka kujua hali halisi ya sukari ilivyo nchini kwa sasa, baada ya hivi karibuni kutoa ufafanuzi kuhusu kampuni za sukari kuagiza bidhaa hiyo kutoka nje ya nchi.Kwa mujibu wake, mahitaji halisi ya sukari nchini ni tani 670,000 ambapo kati ya hizo, tani 515,000 ni kwa matumizi ya kawaida na tani 155,000 ni sukari ya matumizi ya viwandani. Hasunga alisema Tanzania haizalishi sukari ya viwandani, hivyo tani hizo 155,000 huagizwa kutoka nje ya nchi kwa ajili ya matumizi ya viwanda.Mpaka ilipofika Februari 15, mwaka huu, tulikuwa na ziada ya sukari ya tani 129,228 na viwanda vyetu vya ndani vitaweza kuzalisha tani 345,000 hadi ifikapo mwezi Juni mwaka huu, hivyo upungufu uliopo ni tani 30,000 tu ambazo tutaziagiza kutoka nje, alisema Hasunga. Alisema serikali imefungua milango kwa wawekezaji kutoka nje ya nchi ikiwemo Misri na China na zinginezo, kuja kuwekeza katika kilimo cha miwa na ujenzi wa viwanda vya kuzalisha sukari nchini.Viwanda vikubwa vinavyozalisha sukari nchini ni Mtibwa Sugar na Kilombero Sugar vya mkoani Morogoro, Kagera Sugar cha Missenyi mkoani Kagera, TPC cha Moshi mkoani Kilimanjaro na Kiwanda cha Sukari cha Manyara, ambacho waziri alisema kina uwezo wa kuzalisha tani 5,000.Kwa upande wake, Msemaji wa Kampuni ya Said Salim Bakhresa SSB Group, Hussein Sufiani alisema hekta 10,000 walizopewa na Rais John Magufuli mwaka 2016 mkoani Pwani kwa ajili ya kulima miwa na kujenga kiwanda cha sukari, wameshaanza kuzifanyia kazi. Sufiani alisema baada ya kukabidhiwa eneo hilo lilipo Bagamoyo, walizifanyia majaribio aina nane za mbegu za miwa kwa kushirikiana na Kituo cha Utafiti wa Miwa Kibaha. Alisema miwa hiyo iliyopandwa kwa majaribio, imeshavunwa na kupelekwa katika kiwanda cha kuzalisha sukari cha Kilombero.Kwa mujibu wake, majaribio hayo yalionesha matokea chanya baada ya kuvuna tani 160 za miwa kwa hekta na malengo yao ni kuzalisha tani 100,000 za sukari hapo baadaye watakapokamilisha ujenzi wa kiwanda. Upandaji wa miwa ulishaanza tangu Februari 2018; katika awamu ya kwanza tunashughulika na kilimo cha miwa cha hekta 2,000 pamoja na ujenzi wa kiwanda, awamu ya pili na ya tatu itahusu upanuzi wa shamba kwa hekta 2,000 kwa kila awamu, alieleza Sufiani.Alisema mbali na wao wenyewe kuwekeza katika kilimo cha miwa, lakini hapo baadaye pia watakuwa wakinunua miwa kutoka kwa wakulima wa kujitegemea katika eneo hilo.  <topic>: KITAIFA 